

**Všeobecne záväzné nariadenie obce Ostrov č.5 / 2024**

**o miestnych daniach**

**a o miestnom poplatku za komunálne odpady a drobné stavebné odpady na území obce**

**OSTROV**

Návrh VZN č. 5/2024 vyvesený na úradnej tabuli Obce Ostrov dňa: 25.11.2024

Pripomienkovanie k návrhu do: 05.12.2024

Pripomienky k návrhu doručiť na adresu: Obecný úrad Ostrov, Ostrov 106, 072 55, alebo emailom na adresu: ocuostrov@gmail.com

Návrh č. 5/2024 zvesený dňa:11.12.2024

Vyvesené po schválení: 12.12.2024

Zvesené po schválení: 31.12.2024

Platnosť od : 01.01.2025

Obecné zastupiteľstvo v Ostrove na základe § 6 ods. 2 zákona SNR č. 369/1990 Zb. o obecnom zriadení v znení neskorších predpisov a zákona č. 582/2004 Z. z. o miestnych daniach a poplatku za komunálne odpady a drobné stavebné odpady v znení neskorších predpisov **v y d á v a** pre územie obce OSTROV toto všeobecne záväzné nariadenie.

**PRVÁ ČASŤ**

**Článok 1**

**ZÁKLADNÉ USTANOVENIA**

**(1)** Toto všeobecne záväzné nariadenie ( ďalej len „VZN“) upravuje podrobne podmienky ukladania miestnych daní a miestneho poplatku za komunálne odpady a drobné stavebné odpady ďalej len („ miestne dane a miestny poplatok “) na území Obce OSTROV.

**(2)** Obec Ostrov na svojom území ukladá tieto mieste dane:

a) daň z nehnuteľnosti,

b) daň za psa,

c) daň za užívanie verejného priestranstva.

**DRUHÁ ČASŤ**

**Článok 2**

**Daň z nehnuteľností**

Daň z nehnuteľností zahŕňa:

1. daň z pozemkov,
2. daň zo stavieb.

**Článok 3**

**Daň z pozemkov**

**(1)** Daňovníkom dane z pozemkov sú tí, ktorí sú uvedení v ustanovení § 5 zákona č.582/2004 Z.z. o miestnych daniach a miestnom poplatku za komunálne odpady a drobné stavebné odpady v znení zmien a doplnkov (ďalej len „ zákon o miestnych daniach “).

**(2)** Predmetom dane z pozemkov sú pozemky na území Obce Ostrov v členení podľa § 6 ods.1 až 7 zákona o miestnych daniach .

**(3)** Základom dane z pozemkov je hodnota pozemku bez porastov určená vynásobením výmery pozemkov v m2 a hodnoty pôdy za 1 m2 uvedenej v prílohe č.1 a 2 k zákonu o miestnych daniach, kde hodnota za 1m2 v Obci Ostrov je:

a) pre pozemky druhu orná pôda, chmeľnice, vinice, ovocné sady **0,3734 € / m2**

b) pre pozemky druhu trvalé trávnaté porasty **0,0664 € / m2**

c) pre pozemky druhu záhrada, zastavané plochy a nádvoria a ostatné plochy okrem stavebných pozemkov **1,3200 € / m2**

d) pre stavebné pozemky **13,2700 € / m2**

**(4)** Ročná sadzba dane z pozemkov je pre pozemky:

**Druh pozemku Hodnota Ročná sadzba Daň v € / m2**

 **pôdy dane v %**

**orná pôda, chmeľnice, vinice, ovocné sady 0,3734 1,15 0,0042941**

**trvalé trávnaté porasty 0,0644 1,10 0,0007084**

**záhrady 1,3200 0,50 0,006600**

**zastavané plochy a nádvoria 1,3200 0,50 0,006600**

**stavebné pozemky 13,2700 0,50 0,066350**

**ostatné plochy 1,32 0,50 0,006600**

**Článok 4**

**Daň zo stavieb**

**(1)** Daňovníkom dane zo stavieb sú tí, ktorí sú uvedení v ustanovení § 9 zákona o miestnych daniach.

**(2)** Základom dane zo stavieb je výmera zastavanej plochy v m2. Zastavanou plochou sa rozumie pôdorys stavby na úrovni najrozsiahlejšej nadzemnej časti stavby, pričom sa do zastavanej plochy nezapočítava prečnievajúca časť strešnej konštrukcie.

**(3)** Ročná sadzba dane zo stavieb za každý aj začatý m2 zastavanej plochy je nasledovná:

a) **0,040** € - stavby na bývanie a drobné stavby, ktoré majú doplnkovú funkciu pre hlavnú stavbu,

b) **0,150** € - stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu,

c) **0,150** € - stavby rekreačných a záhradkárskych chát a domčekov na individuálnu rekreáciu,

d) **0,200** € - samostatne stojace garáže a samostatné stavby hromadných garáží a stavby určené alebo používané na tieto účely postavené mimo obytných domov,

e) **1,000** € - priemyselné stavby, stavby slúžiace energetike, stavby slúžiace stavebníctvu , stavby využívané na skladovanie vlastnej produkcie vrátane stavieb na vlastnú administratívu,

f) **0,500** € - stavby na ostatné podnikanie a na zárobkovú činnosť, skladovanie a administratívu súvisiacu s ostatným podnikaním a so zárobkovou činnosťou ,

g) **0,400** € - ostatné stavby neuvedené v písmenách a) až f).

**(4)** Pri viacpodlažných stavbách je príplatok za podlažie v čiastke **0,050** € za každý aj začatý m2 zastavanej plochy za každé ďalšie podlažie.

**Článok 5**

**Oslobodenie od dane a zníženie dane**

**(1)** Správca dane, ktorým je Obec Ostrov oslobodzuje od dane z nehnuteľností:

a) pozemky a stavby vo vlastníctve povolených cirkví, na ktorých sa vykonávajú náboženské obrady,

b) cintoríny,

c) verejné športoviská a verejné prístupné parky a priestory v intraviláne obce,

c) pozemky funkčne spojené so stavbami slúžiacimi verejnej doprave.

**Článok 6**

**Platenie dane**

Vyrubená daň je splatná do 15 dní od nadobudnutia právoplatnosti rozhodnutia.

**TRETIA ČASŤ**

**Článok 7**

**Daň za psa**

**(1)** Predmetom dane za psa je pes starší ako 6 mesiacov chovaný fyzickou osobou alebo právnickou osobou. Predmetom dane za psa nie je:

a) pes chovaný na vedecké účely a výskumné účely,

b) pes umiestnený v útulku zvierat,

c) pes so špeciálnym výcvikom, ktorého vlastní alebo používa občan s ťažkým zdravotným postihnutím.

**(2)** Daňovníkom je fyzická osoba alebo právnická osoba, ktorá je vlastníkom psa alebo držiteľom psa, ak sa nedá preukázať, kto psa vlastní.

**(3)** Základom dane je počet psov.

**(4)** Sadzba dane je **5,00 €** za jedného psa.

**(5)** Daňová povinnosť vzniká prvým dňom kalendárneho mesiaca nasledujúceho po mesiaci, v ktorom sa pes stal predmetom dane podľa § 22 ods.1 zákona o miestnych daniach a zaniká prvým dňom mesiaca nasledujúceho po mesiaci, v ktorom daňovník už nie je vlastníkom alebo držiteľom psa.

**(6)** Daňovník je povinný oznámiť vznik daňovej povinnosti správcovi dane do 30 dní odo dňa vzniku daňovej povinnosti. Obec vyrubí daň platobným výmerom. V ďalších zdaňovacích obdobiach je daň splatná bez vyrubenia do 31.januára príslušného zdaňovacieho obdobia.

**(7)** Ak daňová povinnosť zanikne v priebehu zdaňovacieho obdobia a daňovník to oznámi správcovi dane do 30 dní odo dňa zániku daňovej povinnosti, správca vráti pomernú časť dane za zostávajúce mesiace zdaňovacieho obdobia, za ktoré bola daň zaplatená. Nárok na vrátenie pomernej časti dane zaniká, ak daňovník v uvedenej lehote zánik daňovej povinnosti neoznámi.

**(8)** Vznik daňovej povinnosti daňovník oznámi písomne na Obecný úrad v Ostrove. Oznámenie musí obsahovať najmä označenie vlastníka (resp. držiteľa) psa menom, priezviskom a adresou trvalého pobytu, označenie psa, jeho vek a dátum nadobudnutia.

**(9)** Zánik daňovej povinnosti daňovník oznámi písomne na Obecný úrad v Ostrove týmto spôsobom:

a) doklad o úhyne psa,

b) doklad o odcudzení psa,

c) doklad o prevode vlastníctva psa,

d) čestné vyhlásenie vlastníka, resp. držiteľa psa, pokiaľ nevie preukázať zánik daňovej povinnosti podľa písm. a),b),c).

**(10)** Spôsoby platenia dane:

a) v hotovosti do pokladne Obecného úradu,

b) poštovou poukážkou,

c) bezhotovostným prevodom na účet obce Ostrov.

**ŠTVRTÁ ČASŤ**

**Článok 8**

**Daň za užívania verejného priestranstva**

**(1)** Predmetom dane za užívanie verejného priestranstva je osobitné užívanie verejného priestranstva. Verejným priestranstvom na účely tohto VZN sú verejnosti prístupné pozemky vo vlastníctve obce Ostrov, ktorými sa rozumejú nasledovné miesta:

a) všetky vedľajšie (miestne) cestné komunikácie v celej svojej dĺžke a v šírke od krajnice po krajnicu,

b) vybudovaný chodník, príp. aj upravená plocha pre chodenie obyvateľov na celom území Obce Ostrov,

c) voľné nezastavané priestranstvo vo vlastníctve alebo správe obce Ostrov.

**(2)** Osobitným užívaním verejného priestranstva sa podľa tohto VZN rozumie umiestnenie stavebného zariadenia, zariadenia slúžiaceho na poskytovanie služieb, predajného zariadenia, zariadenia cirkusu, lunaparku a iných atrakcií, umiestnenie skládky, informačných, propagačných a reklamných zariadení a trvalé parkovanie vozidla mimo stráženého parkoviska.

**(3)** Základom dane za užívanie verejného priestranstva je výmera užívaného verejného priestranstva v m2.

**(4)** Daňovníkom je fyzická osoba alebo právnická osoba, ktorá verejné priestranstvo užíva.

**(5)** Sadzba dane za užívanie verejného priestranstva za každý aj začatý m2 a za každý aj začatý deň užívania.

**(6 ) Sadzba dane za užívanie verejného priestranstva je:**

a) **0,30 €** za umiestnenie stavebných zariadení všetkého druhu, stavieb inžinierskych sietí

a rôznych skládok materiálov,

b) **1,00 €** za umiestnenie zariadenia slúžiaceho na poskytovanie služieb, predajné zariadenia (bufety, stánky, ambulantný predaj z auta),

c) **10,00 € / deň** za umiestnenie lunaparku, strelníc a iných atrakcií,

d) za umiestnenie prenosných informačných, propagačných a reklamných zariadení (pútačov)

do 1 m2 zabratej plochy je daň stanovená paušálne vo výške **5,00 € / ks** ročne bez ohľadu na dobu umiestnenia,

e) sadzba dane za iný záber verejného priestranstva, ktorý nie je možné zdaniť podľa odst. 5 je **0,20 € / m2** a deň .

**(7)** Daňová povinnosť vzniká dňom začatia osobitného užívania verejného priestranstva a zaniká dňom skončenia osobitného užívania verejného priestranstva.

**(8)** Vznik daňovej povinnosti daňovník oznámi písomne na Obecný úrad v Ostrove najneskôr v deň užívania verejného priestranstva. Oznámenie musí obsahovať najmä označenie daňovníka menom, priezviskom a adresou trvalého pobytu, u PO názov PO, sídlo, IČO, zámer a výmeru osobitného užívania verejného priestranstva. Obec vyrubí daň platobným výmerom. Vyrubená daň je splatná do 15 dní odo dňa nadobudnutia právoplatnosti platobného výmeru.

**(9)** Spôsoby platenia dane:

a) v hotovosti do pokladne Obecného úradu

b) poštovou poukážkou

c) bezhotovostným prevodom na účet Obce Ostrov

**(10) Od dane je oslobodená:**

a) kultúrna a športová akcia usporiadaná na verejnom priestranstve bez vstupného alebo akcia, ktorej celý výťažok je určený na charitatívne a verejnoprospešné účely,

b) umiestnenie zariadenia na poskytovanie služieb občanom bezodplatne (napr. meranie tlaku krvi a pod.),

c) umiestnenie reklamných zariadení oznamujúcich kultúrne a športové podujatia,

d) predaj drobných vlastnoručne vyrobených predmetov remeselného charakteru na podujatí organizovanom obcou.

**PIATA ČASŤ**

**Článok 9**

**Miestny poplatok za komunálne odpady a drobné stavebné odpady**

**(1)** Miestny poplatok za komunálne odpady a drobné stavebné odpady ( ďalej len „poplatok“) sa platí za komunálne odpady okrem elektro odpadov a drobné stavebné odpady, ktoré vznikajú na území obce.

**(2)** Poplatok platí poplatník, ktorým je:

a) fyzická osoba, ktorá má v obci trvalý pobyt alebo prechodný pobyt alebo ktorá je na území obce oprávnená užívať byt, nebytový priestor, pozemnú stavbu alebo jej časť, alebo objekt, ktorý nie je stavbou,

b) právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie,

c) podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

**(3)** Ak má osoba podľa odseku 2 písm. a) tohto článku v obci trvalý pobyt alebo prechodný pobyt a súčasne je oprávnená užívať alebo užíva nehnuteľnosť na iný účel ako na podnikanie, poplatok platí iba z dôvodu trvalého pobytu alebo prechodného pobytu.

**(4)** Poplatková povinnosť vzniká dňom, ktorým nastane skutočnosť uvedená v odseku 2 tohto článku,

**(5)** Poplatník je povinný ohlásiť správcovi poplatku všetky skutočnosti, ktoré sú rozhodujúce pre vznik alebo zánik poplatkovej povinnosti a každú zmenu, ktorá je rozhodujúca pre správne určenie výšky poplatku najneskôr do 30 dní odo dňa. Keď táto skutočnosť nastala.

**Článok 10**

**Sadzba poplatku**

**(1)** Sadzba poplatku za komunálny odpad je **25,00 €** za osobu a kalendárny rok

**(2)** Obec určuje koeficient 1.

**Článok 11**

**Vyrubenie poplatku a splatnosť poplatku**

**(1)** Poplatok vyrubí obec platobným výmerom. Pri vyrubení poplatku vychádza správca poplatku z údajov evidencie ohlasovne, inak z údajov, ktoré sú mu známe v čase vydávania platobného výmeru.

**(2)** V prípade zániku poplatníckej povinnosti v priebehu kalendárneho roka, správca poplatku zohľadní túto skutočnosť dodatočným platobným výmerom a vráti pomernú časť poplatku rozhodnutím do 30 dní odo dňa doručenia dodatočného platobného výmeru alebo odo dňa zistenia tejto skutočnosti, najneskôr však do 60 dní od skončenia obcou určeného obdobia, za ktoré bol poplatok uhradený. Obec preplatok nižší ako 3 € nevráti.

**(3)** Poplatok je splatný  do 15 dní od nadobudnutia právoplatnosti rozhodnutia.

**Článok 12**

**Zníženie a odpustenie poplatku**

**(1)** Obec poplatok zníži na **12,50 €** na osobu a kalendárny rok osobám:

a) osobám, ktoré študujú na vysokej škole formou denného štúdia,

b) osobám, ktoré pracujú a sú ubytované mimo územia obce Ostrov za obdobie, ktoré poplatník preukáže, že sa nezdržiava alebo nezdržiaval v obci viac ako 90 dní .

**(2)** Obec poplatok odpustí:

a) za novorodencov za rok, v ktorom sa narodili,

b) osobám dlhodobo žijúcim v zahraničí,

c) osobám, ktoré preukážu platenie nezníženého poplatku v inej obci za určené obdobie,

d) osobám, ktoré sa dlhodobo nezdržiavajú v mieste trvalého pobytu a miesto ich pobytu nie je známe správcovi poplatku ani ich príbuzným,

e) osobám dlhodobo vo výkone trestu odňatia slobody,

f) osobám, ktoré sú dlhodobo umiestnené v zariadení sociálnych služieb,

g) osobám, ktoré majú trvalý pobyt v Obci Ostrov bez popisného čísla.

**(3)** Na účely tohto VZN sa v odst. 2 písm. b),d),e), a f) „dlhodobo“ rozumie 365 dní za obdobie, za ktoré sa poplatok vyrubuje.

**(4)** Osoby uvedené v odst.1 sú povinné preukázať správcovi poplatku hodnoverné doklady odôvodňujúce zníženie poplatku do **28.februára** príslušného kalendárneho roka, za ktorý sa poplatok vyrubuje:

a) potvrdenie o návšteve školy,

b) pracovnú zmluvu, resp. potvrdenie zamestnávateľa o mieste výkonu práce, potvrdenie cudzineckej polície alebo úradu práce.

**(5)** Osoby uvedené v odst. 2 ,resp . osoby týmto osobám blízke, sú povinné preukázať správcovi poplatku hodnoverné doklady do **28.februára** príslušného kalendárneho roka odôvodňujúce odpustenie poplatku, a to:

a) podľa ods. 2 písm. b) čestné prehlásenie,

b) podľa ods. 2 písm. e) potvrdenie o výkone trestu odňatia slobody,

c) podľa ods. 2 písm. f) potvrdenie o dlhodobom pobyte v zariadení sociálnych služieb.

**(6)** Správca dane za hodnoverný doklad podľa ods.4 a ods.5 považuje aj čestné vyhlásenie s úradne overeným podpisom o skutočnostiach, odôvodňujúcich zníženie, resp. odpustenie poplatku.

**(7)** Správca poplatku v individuálnych prípadoch odpustí poplatok podľa odst. 2 písm.b),e),a f) bez doloženia dokladov uvedených v odst.5.

**(8)** Poplatok sa určuje na obdobie kalendárneho roka.

**ŠIESTA ČASŤ**

**Článok 13**

**Spoločné ustanovenia**

**(1)** V prípade, ak občan má nedoplatky na daniach a poplatku za predchádzajúce obdobia, nevzniká mu nárok na žiadne zníženie.

**Článok 14**

**Záverečné ustanovenia**

**(1)** Dňom účinnosti tohto všeobecne záväzného nariadenia sa ruší Všeobecne záväzné nariadenie Obce Ostrov č. 4/2023 o miestnych daniach a o miestnom poplatku za komunálne odpady a drobné stavebné odpady na území Obce Ostrov.

**(2)** Obecné zastupiteľstvo v Ostrove sa na tomto všeobecne záväznom nariadení o miestnych daniach a poplatku uznieslo dňa 11. decembra 2024, uznesením číslo 12.8 / 2024.

**(3)** Toto všeobecne záväzné nariadenie nadobúda účinnosť 1.januára 2025.

 .....................................

 František Marcin

 starosta obce